‘પિન્ક’ ફિલ્મ બાદ તાપસીને ઘણી બધી ફિલ્મોની ઓફર આવવા લાગી. આ વર્ષે તેણે ત્રણ ફિલ્મો પણ કરી. ‘રનિંગ શાદી ડોટકોમ’, ‘ધ ગાઝી એટેક’ અને ‘નામ શબાના’ આ ફિલ્મો કોઇ ખાસ કમાલ ન કરી શકી. ‘બેબી’ ફિલ્મમાં તાપસીને નાનકડા રોલમાં ખૂબ પ્રશંસા મળી હતી, પરંતુ તેની પ્રિક્વલ ગણાવીને રિલીઝ કરાયેલી ‘નામ શબાના’ની કહાણી તાપસીના પાત્ર પર આધારિત હોવા છતાં પણ ફ્લોપ સાબિત થઇ. આ ફિલ્મમાં તાપસી એક એવી યુવતીનું પાત્ર ભજવી રહી હતી કે જે પોતાની માતા સાથે જિંદગી જીવે છે, પરંતુ પરિસ્થિતિ એવી સર્જાય છે કે તે સ્પેશિયલ ટાસ્ક ફોર્સમાં અંડર કવર એજન્ટના રૂપમાં ભરતી થાય છે. ફિલ્મમાં ટ્વિસ્ટ અને ટર્ન ઘણા હતા, તાપસીના ભાગમાં ઘણા એક્શન સીન પણ આવ્યા હતા. આવી અલગ પ્રકારની ભૂમિકાઓ કર્યા બાદ તાપસી હવે મસાલા ફિલ્મોમાં જોવા મળશે. ફિલ્મ ‘જુડવા-૨’ને લઇ તેનામાં ભરપૂર જોશ ભરેલું છે, કેમ કે તે પોતાના પહેલા હિંદી ફિલ્મ નિર્દેશક ડેવિડ ધવન સાથે કામ કરી રહી છે. વળી, ૧૯૯૦માં આવેલી સુપરહિટ ફિલ્મ ‘જુડવા’ની તે રિમેક છે. •